**Επικήδειος Λόγος**   
**κατά την κηδεία του αειμνήστου Ανδρέα Μιτσίδη**   
**Φρίξου Κλεάνθους, Φιλολόγου,**  
**τέως Διευθυντή Αρχιεπισκοπικού Γραφείου**

Μακαριώτατε,

Βαρύτατο αισθάνομαι το φορτίο της ευθύνης, που χρεώθηκα σήμερα, προκειμένου να απευθύνω, εκ μέρους της Ιεράς Αρχιεπισκοπής Κύπρου, και γενικά των πολυπληθών συναδέλφων, συνεργατών, φίλων και άλλων εκτιμητών του πολύμορφου έργου και της πολυσήμαντης προσφοράς του προς την Εκκλησία, την πατρίδα, την παιδεία, την οικογένεια και την κοινωνία, το ύστατο χαίρε προς τον προσφιλή μας αείμνηστο  Δρα Ανδρέα Μιτσίδη.

Ομολογώ, Μακαριώτατε, ότι είναι με μεγάλη δυσκολία, πολύ πόνο και ανείπωτη θλίψη, που, ανταποκρινόμενος στην παράκλησή Σας, ανέλαβα τούτο το χρέος!

Είχα την εξαιρετική τιμή να γνωρίσω τον αξέχαστο Ανδρέα Μιτσίδη το 1972, όταν ο αείμνηστος Αρχιεπίσκοπος και Εθνάρχης Μακάριος μου ανέθεσε τη φιλολογική διόρθωση και επιμέλεια της εφημερίδας της Ιεράς Αρχιεπισκοπής Κύπρου «Εκκλησιαστική Ζωή». Διευθυντής της ήταν ο Δρ. Ανδρέας Μιτσίδης. Ομολογώ ότι η όλη συνεργασία μου μαζί του ήταν άψογη. Από την αρχή με περιέβαλε με όλη του την αγάπη και μου πρόσφερε κάθε δυνατή βοήθεια και στήριξη, και τότε, στην «Εκκλησιαστική Ζωή», αλλά και πιο ύστερα, όταν, μετά την εκλογή του, ο αοίδιμος Αρχιεπίσκοπος Χρυσόστομος Α΄ μου ανέθεσε τη διεύθυνση του Γραφείου του.

Γενικά, όλοι, όσοι είχαμε την ιδιαίτερη χαρά να γνωρίσουμε και να συνεργαστούμε μαζί του, αδίστακτα καταθέτουμε την έντιμη μαρτυρία ότι ο Ανδρέας Μιτσίδης υπήρξε πράγματι, και παρέμεινε μέχρι τέλους, ένας χαρισματικός άνθρωπος, ένας πνευματικός αγωνιστής, ένας γνήσιος πατριδολάτρης, ένας σπουδαίος δάσκαλος, ένας διακεκριμένος επιστήμονας, αλλά και ένας στρατευμένος Ορθόδοξος Θεολόγος!

Υπήρξε, όμως, παράλληλα, και ένας ιδανικός οικογενειάρχης, πρώτα ως  σύζυγος, κοντά στην αγαπημένη του Κωνσταντινουπολίτισσα σύντροφο της ζωής του Μάρθα Βασιλειάδη, ύστερα ως τέλειος πατέρας, δίπλα στα αγαπημένα βλαστάρια της ζωής του, στην Ελένη του και στο Νίκο του, αλλά και στη δεύτερη κόρη του, την Ντόρια, που του έφερε ο Νίκος, ως ευτυχής παππούς κοντά και δίπλα στα εγγόνια του Στέφανο, Ναταλία και Λούση, αλλά και ενωρίτερα  ως προστάτης και φύλακας άγγελος για τα δύο μικρότερα αδέλφια του Αντώνη και Τάκη!

Ο ίδιος, όμως, άνθρωπος της σύνεσης και της φρόνησης, αλλά και του χρέους, της ευθύνης και του μέτρου, μπροστά στις επάλξεις των πνευματικών αγώνων, υπήρξε ακόμη γνήσιος, ατόφιος και αληθινός στα «πιστεύω» του, αλλά και συνεπής υπέρμαχος και προασπιστής αρχών και αξιών. Και όλα αυτά επιμαρτυρήθηκαν έμπρακτα, κατά τον πιο θαυμαστό τρόπο, με τη σθεναρή, ανεπιφύλακτη και ακλόνητη  υποστήριξή του προς τον αείμνηστο Αρχιεπίσκοπο Μακάριο Γ΄, τον οποίο και, ως Διευθυντής του Γραφείου του, υπηρέτησε πιστά και ευδόκιμα μέχρι τέλους, και μάλιστα τόσο κατά τα πολύ κρίσιμα εκείνα γεγονότα με τους τρεις πρώην Μητροπολίτες Πάφου, Κιτίου και Κυρηνείας (1972-1973), όσο και κατά τις φοβερές εκείνες μέρες του πραξικοπήματος και της εισβολής (1974), όταν άλλοι γύρισαν την πλάτη στον Εθνάρχη και τον απαρνήθηκαν!

Ως Διευθυντής, όμως, του Γραφείου Διεκκλησιαστικών Σχέσεων, ο αγαπητός Ανδρέας Μιτσίδης υπηρέτησε με πολλή αγάπη και υπερβάλλοντα ζήλο και τον αείμνηστο Αρχιεπίσκοπο Χρυσόστομο Α΄, του οποίου επίσης υπήρξε πιστός, ειλικρινής και αφοσιωμένος συνεργάτης, όπως και την Υμετέρα Μακαριότητα.

Ο μακαριστός Ανδρέας Μιτσίδης γεννήθηκε στις 13 Αυγούστου 1932 στο προάστιο των Παρισίων Μποριέ. Γονείς του ήταν ο Νικόλας και η Κατίνα, που, εκτός από τον Ανδρέα, απέκτησαν αργότερα άλλα δύο παιδιά, τον Αντώνη και τον Τάκη.  Σε πολύ μικρή ηλικία, λόγω των γεγονότων του Β΄ Παγκοσμίου Πολέμου, ο μικρός Ανδρέας ήλθε, μαζί με τους γονείς του, στην Κύπρο.

Έζησε και μεγάλωσε στο Καϊμακλί. Μετά την αποφοίτησή του από το εκεί Δημοτικό Σχολείο, φοίτησε στο Παγκύπριο Γυμνάσιο.

Καταλυτική της μετέπειτα πορείας του υπήρξε η γνωριμία και συνεργασία του  με τον τότε Μητροπολίτη Κιτίου, και μετέπειτα Αρχιεπίσκοπο Κύπρου Μακάριο Γ΄, που είχε την ευθύνη του Γραφείου Εθναρχίας. Ο Μακάριος, εκτιμώντας το ζήλο για  προσφορά, την ακεραιότητα του χαρακτήρα του, αλλά και τις ικανότητες του μακαριστού Ανδρέα, τον προσέλαβε αμέσως ως συνεργάτη του στην Εθναρχία!

Πολύ σύντομα, ο αείμνηστος Ανδρέας Μιτσίδης μετέβηκε στην Κωνσταντινούπολη, όπου και σπούδασε στην περιώνυμη  Θεολογική Σχολή Χάλκης. Τότε ήταν που είχε τη μεγάλη ατυχία να χάσει τον πατέρα του. Έκτοτε, ο ίδιος αισθανόταν έντονα την ευθύνη, που είχε απέναντι στα άλλα δύο μικρότερά του αδέλφια, τον Αντώνη και τον Τάκη, για τα οποία και εξέφραζε ποικιλοτρόπως έμπρακτα την αγάπη και το ενδιαφέρον του.

Στη Χάλκη γνωρίστηκε και με το σημερινό Παναγιώτατο Οικουμενικό Πατριάρχη Κωνσταντινουπόλεως κ.κ. Βαρθολομαίο, τον οποίο και είχε συμφοιτητή του, και με τον οποίο ανέπτυξε πολύ αγαστές σχέσεις.

Ως Θεολόγος εργάστηκε στα Γυμνάσια Κυρηνείας, Λαπήθου, Παλλουριωτίσσης, Νεαπόλεως, Τεχνικής Σχολής κλπ. Δίδαξε, επίσης, στην Παιδαγωγική Ακαδημία Κύπρου.

Στο μεταξύ, το 1956 νυμφεύθηκε, στον Ιερό Ναό Αγίας Βαρβάρας  Καϊμακλίου, την αγαπημένη του Μάρθα.

Σημαντική, αλλά αθόρυβη, υπήρξε και η συμβολή του στον αγώνα της ΕΟΚΑ του  1955. Γι` αυτήν του, μάλιστα, την προσφορά οι Άγγλοι τον συνέλαβαν δύο φορές.

Μετά την υπογραφή των συμφωνιών Ζυρίχης-Λονδίνου και την επιστροφή του Εθνάρχη Μακαρίου στην Κύπρο (1959), ο Αρχιεπίσκοπος Μακάριος ανέθεσε στον Ανδρέα Μιτσίδη τη διεύθυνση του Γραφείου του, στην Ιερά Αρχιεπισκοπή, θέση την οποία και τίμησε μέχρι τέλους. Υπήρξε δεινός γνώστης της ελληνικής γλώσσας, αρχαϊζουσας και δημοτικής. Η μνημειώδης αρχιεπισκοπική επιστολογραφία προς τους Προκαθημένους των άλλων Εκκλησιών,  την οποία ο ίδιος με ιδιαίτερη επιμέλεια ετοίμαζε, ήταν για μένα ένα μεγάλο και ανεκτίμητο μάθημα!

Και θυμούμαι, αγαπητέ φίλε και αδελφέ Ανδρέα, όταν σε κάποια περίοδο, λόγω και της ασθένειάς σου, ανέλαβα προσωρινά την ετοιμασία της διεκκλησιαστικής επιστολογραφίας, σε επισκέφθηκα στο σπίτι, για να ζητήσω και τη δική σου γνώμη για κάποια πράγματα. Μπροστά, λοιπόν, στη σεμνότητα, ταπεινότητα, αλλά και μεγολοσύνη του χαρακτήρα σου, σου είπα και τότε, αλλά με καύχηση ομολογώ και σήμερα, ότι ήταν εξαιρετική τιμή για μένα να μαθητεύσω κοντά σου!

Αλλά και η Ιερά Σύνοδος της Εκκλησίας μας, εκτιμώντας τις αρετές και ικανότητες του μακαριστού Ανδρέα, του ανέθεσε, το 1960, τη διεύθυνση του επισήμου εκφραστικού Οργάνου της, «Αποστόλου Βαρνάβα», που ανελλιπώς και επιτυχώς εξέδιδε μέχρι σήμερα.

Δι` ευλογιών του αειμνήστου Αρχιεπισκόπου και Εθνάρχη  Μακαρίου, το 1967 μετέβηκε στη Γερμανία, για μεταπτυχιακές σπουδές στα Πανεπιστήμια Βόνης και Κολωνίας. Από τη Φιλοσοφική Σχολή Κολωνίας απέκτησε τον πρώτο διδακτορικό τίτλο. Πιο ύστερα, το 1980, απέκτησε και δεύτερο διδακτορικό τίτλο από τη Θεολογική Σχολή του Πανεπιστημίου Αθηνών.

Το 1969 επάξια προήχθηκε εις Επιθεωρητή Μέσης Εκπαίδευσης των Θεολόγων. Διετέλεσε και Πρόεδρος του κλάδου των Επιθεωρητών Μ.Ε.  Το 1992 αφυπηρέτησε ως Πρώτος Λειτουργός Εκπαίδευσης.

Από τη θέση του Προέδρου, ή και του μέλους Διοικητικών Συμβουλίων, ο Ανδρέας Μιτσίδης επάξια υπηρέτησε και πολλά πνευματικά Σωματεία του τόπου μας (Εταιρεία Κυπριακών Σουδών κ. ά.).

Πρόσφερε, ακόμη, τις πολυετείς υπηρεσίες του ως μέλος και Γραμματέας του Διοικητικού Συμβουλίου, αλλά και προσωρινά ως Διευθυντής, του Ιδρύματος Αρχιεπισκόπου Μακαρίου Γ΄.

Συνέγραψε πέραν των είκοσι πέντε (25) επιστημονικών έργων θρησκευτικού, ιστορικού και εκπαιδευτικού περιεχομένου. Μεταξύ τούτων εξέχουσα θέση κατέχουν τα συγγράμματά του α) «Οι Κύπριοι Σχολάρχαι και Διδάσκαλοι της εν Κωνσταντινουπόλει Μεγάλης του Γένους Σχολής», το οποίο και βραβεύτηκε από την Ακαδημία Αθηνών, και β) «Η παρουσία της Εκκλησίας της Κύπρου εις τον αγώνα των εικόνων – Γεώργιος ο Κύπριος και Κωνσταντίνος Κωνσταντίας», που αποτέλεσε και τη διδακτορική διατριβή του στη Θεολογική Σχολή του Πανεπιστημίου Αθηνών. Τελευταίο του επιστημονικό σύγγραμμα υπήρξε το έργο «Η Εκκλησία της Κύπρου κατά την περίοδο της Τουρκοκρατίας».

Εκπροσώπησε, επίσης, την Εκκλησία μας σε πάρα πολλά εκκλησιαστικά και άλλα επιστημονικά  Συνέδρια.

Πέρα, όμως, από την άρτια επιστημονική του κατάρτιση, διακρινόταν και για το μεγαλείο της ψυχής του. Ήταν πάνω απ` όλα  Άνθρωπος!  Δείγμα, ακριβώς, της ευγένειας και του πλούτου των λεπτών του αισθημάτων είναι και τούτο: Το φοβερό εκείνο καλοκαίρι του 1974, κατά το οποίο «έχανε η μάνα το παιδί και το παιδί τη μάνα», βρέθηκα έφεδρος στις τάξεις της Εθνικής Φρουράς. Παντού αίματα, χαμός, χαλασμός, πρόσφυγες, αγνοούμενοι, ερείπια, καταστροφές! Με επισκέφθηκαν,  στη μονάδα μου, σε κάποια στιγμή ανάπαυλας των επιχειρήσεων,  οι δικοί μου. Φαντασθείτε τη συγκίνηση που ένιωσα, όταν μου έδωσαν, γραμμένο σ` ένα χαρτάκι, ένα αριθμό…

-Είναι ο αριθμός τηλεφώνου του κ. Ανδρέα Μιτσίδη, μου είπαν. Ψάχνει να σε βρει... Ενδιαφέρεται να μάθει τα νέα σου και αν έχεις κάποια ιδιαίτερη ανάγκη...

Επάξια, η Ιερά Σύνοδος, κατόπιν προτάσεως του Μακαριωτάτου, τίμησε τον αείμνηστο Ανδρέα Μιτσίδη, στις 30 περασμένου Νοεμβρίου 2012, ανήμερα της ονομαστικής του εορτής, με το παράσημο του Αποστόλου Βαρνάβα, που αποτελεί και την ανωτάτη τιμητική διάκριση της Εκκλησίας μας.

Ανήμερα, όμως, και των γενεθλίων του, τα χαράματα της περασμένης Τρίτης, 13ης Αυγούστου 2013, ο ίδιος εγκατέλειψε τα γήινα, για να ανταμώσει στην αιωνιότητα τους μακαριστούς γονείς και πεθερικά του Νικόλα, Κατίνα, Αντώνη και Ελένη, τον αδελφό του Αντώνη, τον Εθνάρχη Μακάριο και το φίλτατό του Δημητράκη Δημητριάδη!

Μακαριώτατε, είχα επισκεφθεί τον Ανδρέα στο Γενικό Νοσοκομείο Λευκωσίας το μεσημέρι της περασμένης Δευτέρας, μεταφέροντάς του και τις δικές Σας ευχές για περαστικά. Ήταν πολύ καταβεβλημένος. Πονούσε και δυσκολευόταν να μιλήσει. Και όταν τον ρώτησα, αν ήθελε κάτι να Σας μεταφέρω, συγκεντρώνοντας τις δυνάμεις του, σιγοψιθύρισε:

-Ευχαριστώ και το Μακαριώτατο και την Εκκλησία για όλα!

Φεύγοντας, του είπα ότι θα τον έβλεπα και την επόμενη μέρα.

-Σε ευχαριστώ, Φρίξο, μου είπε, αλλά δεν θα προλάβεις...

Πολύ πρωί της επόμενης ακολούθησε το τηλεφώνημα του καλού μου Νίκου, που με τρεμάμενη φωνή μου είπε:

-Κύριε Φρίξο, ενημερώστε το Μακαριώτατο…Τον χάσαμε πριν λίγα λεπτά...

Εκ μέρους της οικογένειας εκφράζω τις θερμότατες ευχαριστίες τόσο προς τους θεράποντες Ιατρούς, και το άλλο παραϊατρικό και νοσηλευτικό Προσωπικό, για τη μεγάλη φροντίδα και προσφορά τους προς τον αείμνηστο Ανδρέα Μιτσίδη, όσο και προς όλους γενικά, όσοι, στις δύσκολες ώρες του πόνου και της δοκιμασίας τους, κατά τον ένα ή τον άλλο τρόπο, τους στήριξαν και τους συμπαραστάθηκαν.

Ιδιαίτερες ευχαριστίες η οικογένεια εκφράζει προς Εσάς, Μακαριώτατε, για την αμέριστη αγάπη Σας και το πατρικό Σας ενδιαφέρον προς το λατρευτό τους Ανδρέα!

Αγαπητή μας Μάρθα, αγαπητοί μας Ελένη, Νίκο και Ντόρια, εγγόνια και λοιποί συγγενείς, δεχθείτε, σας παρακαλούμε, τα πιο θερμά και ειλικρινή μας συλλυπητήρια για το χαμό του λατρευτού σας Ανδρέα, μαζί με την έκφραση της αγάπης και των ευγνωμόνων ευχαριστιών μας.

Ευχηθείτε, Μακαριώτατε Πάτερ και Δέσποτα, όπως ο Κύριος αναπαύσει την ψυχή του προσφιλούς μας Ανδρέα «εν σκηναίς δικαίων», ώστε να συμπορεύεται μετά δικαίων «εις ανάστασιν νεκρών»!

Καλέ μου Ανδρέα, αιωνία και αγαθή ας είναι η μνήμη σου!

Φρίξος Γ. Κλεάνθους  
16 Αυγούστου 2013.